Un bărbat, în vârstă de 83 de ani, și-a pierdut viața, cel mai probabil, din cauza unei lumânări nesupravegheate, anunță ISU Olt.
Incendiul a avut loc în comuna Fălcoiu din județul Olt, iar pentru gestionarea acestuia au fost alocate două autospeciale de stingere și un echipaj SMURD, din cadrul Detașamentului Caracal și Gărzii Osica de Sus.
La sosirea primelor echipaje, casa ardea generalizat.
După asigurarea accesului în locuință, pompierii l-au găsit pe proprietar decedat, cu arsuri pe întreaga suprafață a corpului.
Incendiul a fost lichidat după aproximativ o oră, casa, cu suprafața de aproximativ 50 de metri pătrați, fiind afectată în proporție de 80 la sută.
(sursa: Mediafax)